CELEX: 62021CN0617
Language: el
Date: 2021-10-06 00:00:00
Title: Υπόθεση C-617/21: Αίτηση προδικαστικής αποφάσεως την οποία υπέβαλε το Landgericht Ravensburg (Γερμανία) στις 6 Οκτωβρίου 2021 — RU, PO κατά Nissan Leasing, Volkswagen Leasing GmbH

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/11
            
         
      Αίτηση προδικαστικής αποφάσεως την οποία υπέβαλε το Landgericht Ravensburg (Γερμανία) στις 6 Οκτωβρίου 2021 — RU, PO κατά Nissan Leasing, Volkswagen Leasing GmbH
      (Υπόθεση C-617/21)
      (2022/C 37/16)
      Γλώσσα διαδικασίας: η γερμανική
      
         Αιτούν δικαστήριο
      
      Landgericht Ravensburg
      
         Διάδικοι στην υπόθεση της κύριας δίκης
      
      
         Ενάγοντες: RU, PO
      
         Εναγόμενες: Nissan Leasing, Volkswagen Leasing GmbH
      
         Προδικαστικά ερωτήματα
      
      
                  1.
               
               
                  Εμπίπτουν στο πεδίο εφαρμογής της οδηγίας 2011/83/ΕΕ (1) ή/και της οδηγίας 2008/48/ΕΚ (2) ή/και της οδηγίας 2002/65/ΕΚ (3) συμβάσεις χρηματοδοτικής μίσθωσης αυτοκινήτων με χρέωση ανά χιλιόμετρο, με καθορισμένη διάρκεια περί τα δύο ή περισσότερα έτη και με πρόβλεψη ότι αποκλείεται η άσκηση του νομίμου δικαιώματος καταγγελίας, στις οποίες ο καταναλωτής οφείλει να μεριμνήσει για την ασφάλιση αστικής ευθύνης και την πλήρη ασφαλιστική κάλυψη ιδίων ζημιών του αυτοκινήτου με μικτή ασφάλιση, ενώ επίσης ανατίθεται σε αυτόν η άσκηση των δικαιωμάτων έναντι τρίτων (ιδίως έναντι της αντιπροσωπείας και του κατασκευαστή του αυτοκινήτου) λόγω πραγματικού ελαττώματος, επιπλέον, δε, φέρει και τον κίνδυνο για τυχόν απώλεια, βλάβη και οποιαδήποτε άλλη συναφή απομείωση της αξίας του αυτοκινήτου; Πρόκειται στις περιπτώσεις αυτές για συμβάσεις πίστωσης κατά την έννοια του άρθρου 3, στοιχείο γ', της οδηγίας 2008/48/ΕΚ ή/και συμβάσεις χρηματοοικονομικών υπηρεσιών κατά την έννοια του άρθρου 2, σημείο 12, της οδηγίας 2011/83 καθώς και του άρθρου 2, στοιχείο β', της οδηγίας 2002/65;
               
            
                  2.
               
               
                  Εφόσον οι συμβάσεις χρηματοδοτικής μίσθωσης αυτοκινήτων με χρέωση ανά χιλιόμετρο –όπως περιγράφονται στο ερώτημα 1– αποτελούν συμβάσεις χρηματοοικονομικών υπηρεσιών:
                  
                              α)
                           
                           
                              Θεωρείται ακίνητο εμπορικό κατάστημα κατά την έννοια του άρθρου 2, σημείο 9, της οδηγίας 2011/83/ΕΕ, ακόμη και το εμπορικό κατάστημα που χρησιμοποιείται από πρόσωπο το οποίο προπαρασκευάζει μεν για λογαριασμό του εμπόρου την πραγματοποίηση συναλλαγών με καταναλωτές, πλην όμως δεν είναι το ίδιο εξουσιοδοτημένο να συνάπτει τις σχετικές συμβάσεις;
                              Σε περίπτωση καταφατικής απάντησης:
                           
                        
                              β)
                           
                           
                              Ισχύει τούτο ακόμη και στις περιπτώσεις κατά τις οποίες το πρόσωπο που ενεργεί προπαρασκευαστικά για τη σύναψη της σύμβασης δραστηριοποιείται επιχειρηματικά σε άλλον τομέα ή/και δεν έχει δικαίωμα βάσει των κανόνων εξουσιοδότησης ή του αστικού δικαίου να συνάπτει συμβάσεις χρηματοοικονομικών υπηρεσιών;
                           
                        
            
                  3.
               
               
                  Στην περίπτωση που η απάντηση σε ένα από τα ερωτήματα 2. α) ή β) είναι αρνητική:
                  Έχει το άρθρο 16, στοιχείο ιβ', της οδηγίας 2011/83 την έννοια ότι οι συμβάσεις χρηματοδοτικής μίσθωσης αυτοκινήτων με χρέωση ανά χιλιόμετρο (όπως περιγράφονται ανωτέρω στο ερώτημα 1.) εμπίπτουν στην προβλεπόμενη από την εν λόγω διάταξη εξαίρεση;
               
            
                  4.
               
               
                  Εφόσον οι συμβάσεις χρηματοδοτικής μίσθωσης αυτοκινήτων με χρέωση ανά χιλιόμετρο –όπως περιγράφονται στο ερώτημα 1.– αποτελούν συμβάσεις χρηματοοικονομικών υπηρεσιών:
                  
                              α)
                           
                           
                              Υφίσταται σύμβαση εξ αποστάσεως κατά την έννοια του άρθρου 2, στοιχείο α', της οδηγίας 2002/65, και του άρθρου 2, σημείο 7, της οδηγίας 2011/83, ακόμη και όταν κατά τις διαπραγματεύσεις για τη σύναψη της σύμβασης υπήρξε προσωπική επαφή μόνο με πρόσωπο το οποίο προπαρασκευάζει μεν για λογαριασμό του εμπόρου την πραγματοποίηση συναλλαγών με καταναλωτές, πλην όμως δεν είναι το ίδιο εξουσιοδοτημένο να συνάπτει τις σχετικές συμβάσεις;
                              Σε περίπτωση αρνητικής απάντησης:
                           
                        
                              β)
                           
                           
                              Ισχύει τούτο ακόμη και στις περιπτώσεις κατά τις οποίες το πρόσωπο που ενεργεί προπαρασκευαστικά για τη σύναψη της σύμβασης δραστηριοποιείται επιχειρηματικά σε άλλον τομέα ή/και επειδή δεν έχει δικαίωμα βάσει των κανόνων εξουσιοδότησης ή του αστικού δικαίου να συνάπτει συμβάσεις χρηματοοικονομικών υπηρεσιών;
                           
                        
            
         (1)  Οδηγία 2011/83/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με τα δικαιώματα των καταναλωτών, την τροποποίηση της οδηγίας 93/13/ΕΟΚ του Συμβουλίου και της οδηγίας 1999/44/ΕΚ του Ευρωπαϊκού Κοινοβουλίου και του Συμβουλίου και την κατάργηση της οδηγίας 85/577/ΕΟΚ του Συμβουλίου και της οδηγίας 97/7/ΕΚ του Ευρωπαϊκού Κοινοβουλίου και του Συμβουλίου (EE 2011, L 304, σ. 64).
      
         (2)  Οδηγία 2008/48/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τις συμβάσεις καταναλωτικής πίστης και την κατάργηση της οδηγίας 87/102/ΕΟΚ του Συμβουλίου (ΕΕ 2008, L 133, σ. 66).
      
         (3)  Οδηγία 2002/65/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, σχετικά με την εξ αποστάσεως εμπορία χρηματοοικονομικών υπηρεσιών προς τους καταναλωτές και την τροποποίηση των οδηγιών 90/619/ΕΟΚ του Συμβουλίου, 97/7/ΕΚ και 98/27/ΕΚ (EE. 2002, L 271, σ. 16).